“Ka demo manga pulo angkot tu Ngah?” Tanyo Inyiak Kurai. “Ma demo ko Nyiak?” Angah baliak batanyo. “Itu ha nan di sabalah suok Angah!” Baleh Inyiak sambia manunjuak ka Koran ‘Singgalang’ nan sadang dikambang Angah Piyan.
“Ooooh iko. Kabanyo bakaitan jo rancana operasi bus baru tu ha,” jawek Angah.
“Trans Padang mukasuik Angah?” kato Inyiak.
“Iyo. Den raso iko karano pintu rasaki angkot-angkot tu tagaduah dek ulah adonyo Trans Padang tu,” sambuang Angah.
“Manga pulo pakai demo-demo bantuak itu. Pakaro rasaki lah sudah aturannyo dari Tuhan. Bak kecek urang tuo-tuo saisuak, rasaki alang indak ka untuak musang doh. Kan bus-bus tu indak samo jo angkot doh mah. Bus-bus tu indak bisa sumbarang baranti. Istilah pamarentah, segmen babeda,” kato Inyiak.
“Masyarakaik di siko lah patuik lo punyo piliahan angkutan nan nyaman. Jadi indak bisa dipaso-pasoan doh. Kalau memang nio dipiliah urang, angkot-angkot di siko musti barubah. Kalau mode kini angkot, yakinlah pasti akan ditinggaan dek panumpangnyo,” Tan Baro lah sato pulo basuaro.
“Batua mah Tan. Kabanyakan angkot di siko manjadi rajo jalanan. Bantuaknyo kadang-kadang samo jo oto balap. Kaconyo kalam, musiknyo kareh, ceper lo lai. Sabana indak nyaman awak di atehnyo doh,” semba Mak Pono.
“Tapi bantuak itu nan dikaja dek panumpang Mak!” Semba Kari Garejoh.
“Panumpang nan ma Ri?” Tanyo Mak Pono.
“Anak-anak sikola jo mahasiswa,” jawek Kari.
“Kalau memang sasarannyo anak sikola jo mahasiswa, tuka namonyo jo angkutan pelajar dan mahasiswa, sahinggo urang umum indak naiak ka sinan. Kalau apak-apak atau mande-mande dan urang nan bakarajo, paralu angkutan nan nyaman. Indak sakik kapalonyo naiak oto tu doh. Kan iyo bantuak itu ndak Tan?” Kecek Mak Pono manjalehan sambia mintak pandapek ka Tan Baro.
“Iyo Mak. Jadi, indak ado alasan dek angkot-angkot tu ka bademo doh. Karano bak kecek Inyiak tadi, rasaki alang indak ka dek musang doh,” jawek Tan Baro.
“Iyo lo mah. Sabanta lai akan samakin banyak lawan angkot tu mah. Kabanyo kareta api canggih juo ka manambang sampai ka bandara. Tiok-tiok tampek ado stasiunnyo. Nah, urang pasti mamiliah nan paliang sero,” kato Angah.
“Kok di kota-kota lain, angkot ketek-ketek tu manambangnyo di pinggir kota. Umpamonyo bantuak dari baipas ka Balimbiang, dari baipas ka Lubuak Minturun, dari Tabiang ka Lubuak Minturun atau ka Siteba, dari Lubeg ka Kampuang Jua atau dari baipas ka Pasa Baru dan banyak nan lain. Mustinyo pamarentah lah patuik mambagi-bagi angkot tu sajak kini supayo rato rasakinyo,” kecek Tan Baro baliak. (eSPe St.Soeleman)
min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn